Nahotk

Nahotk (vai Nahodk;  [nɐˈxotkə] «löudmine») om Venäman lidn da järed meriport Merenrandaližen randan suvirandpolel. Nece om randan koumanz' lidn eläjiden lugun mödhe.

 Istorii 
Nimitihe lahted Nahotkaks Päivnouzmaižen Sibirin Nikolai Murav'jov-Amurskii-jenaral-gubernatoran pätandan mödhe «Amerika»-purulaivan ujundan aigan vl 1859. Eländpunktan aluz om pandud vn 1864 kevädel kuti Venäman imperijan gidrografine sodapost i faktorii, oliba elänzoittud vhesai 1873. Okaidihe ühtenzoitajan laivan murendusen tagut, sirtihe lähižihe külihe da futorihe, kalategim radoi. Vn 1907 kezaspäi Amerikank-külä () oli pandud sirdnikoil Černigovan gubernijaspäi nügüdläižen lidnan territorijha.

Severz'-se žiloid oli Nahotkan lahten randal 1930-nzil vozil, niiden kesken Nahotk-žilo. Vl 1939 nevondkundaline ohjanduzkund päti sirta pämeriportad tänna Vladivostokaspäi, kävutihe türmatud mehiden töid sauvomha järedoid valdmoid i kalaportad. Vl 1940 kätihe Nahotkad radnikžiloks. Se sai lidnan statusad vn 1950 18. päiväl semendkud. Vll 1971−1973 Päivnouzmaine-portan () ezmäine jono om saudud Komsomolan udarnikoil. Vll 1990−2006 panihe Nahotkad joudjaližeks ekonomižeks zonaks vedatamha verazmaižid rahanpanijoid da šingotamha lidnad.

Nahotk šingotase kahtel järedal meriportal (Nahotk i Päivnouzmaine), niiden ühthine jüguidenvend oli 60 mln tonnoid vl 2012. Meriedheotandoiden päfaterad sijadasoiš lidnas. Lihakombinat i merenproduktoiden konserviruindan edheotandad ratas. Läz 40 adivpertid oma avaitud.

 Geografijan andmused 
Lidn sijadase Japonijan meren i sen Nahotkan merikaran lodehližel randal, Trudnii-pol'sarel, 8 m ü.m.t. keskmäižel korktusel.

Matkad Vladivostokhasai om 80 km päivlaskmha orhal vai 170 km avtotedme. Lähembaižed lidnad — Fokino 50 km lodeheze avtotedme i Partizansk vižkümnes kilometras pohjoižpäivnouzmha avtol vai raudtedme. Transsiban sarak tuleb meriportha Vladivostokaspäi. Lidn vedase pidust' randad 20 kilometras, lidnümbrik — 200 kilometras keskustoidenke, röunatab Partizanskan rajonanke.

 Tobmuz 
Kaik koume žilod mülüdas lidnümbrikho Nahotkan ližaks: Duškino (563 rist. vl 2010), Ann () i Beregovoi. Lidnümbrikon pind — 360,36 km².

Lidnümbrikon pämez' om sen Administracijan pämez'. Edeližed lidnümbrikon pämehed oma Andrei Gorelov (keväz'ku 2016 — sulaku 2018) i Boris Gladkih (sulaku 2018 — heinku 2020).

 Eläjad 
Vn 2010 Venäman rahvahanlugemižen mödhe lidnan eläjiden lugu oli 159 719 ristitud, lidnümbrikon — 160 760 ristitud. Vl 2017 kaik 151 420 ristitud elihe lidnas i 152 294 ristitud kaikes lidnümbrikos. Kaikiš suremb lidnan ristitišt oli 173 500 eläjad vl 2005, lidnümbrikon röunoiš — 186 868 eläjad vl 1989.

Ortodoksižen hristanuskondan kuz' pühäpertidNahotkan pühäpertid sobory.ru-saital.  oma saudud lidnas: Jumalanmaman Kazanin jumalaižen kafedraline päjumalanpert' (letihe vll 2004−2010), hengenavaidajiden ph. Maksim-kundlijan päjumalanpert' (om saudud vll 2016−2017), Raštvoiden jumalanpert', kodijumalanpert', kaks' časounäd. Protestantizman uskojiden kundad oma nevondkundaližes aigaspäi, baptizman i vižkümnenden päivän jumalankodikundan loičendpertid oma saudud. Islaman pühäpert' om avaitud vspäi 2006.

Lidnan professionaližen opendusen aluzkundad oma Edahaižen Päivnouzmman meriškolEdahaižen Päivnouzmman meriškolan sait (dmu.tmweb.ru). , muzikkolledž, valdkundaline gumanitariž-politehnine kolledžNahotkan valdkundaližen gumanitariž-politehnižen kolledžan sait (nggpc.ru). , Meren valdkundaližen universitetan Nevel'skijan nimed (Vladivostok) filialMeren valdkundaline universitet, Nahotkan filialan sait (nfmgu.ru). . Nahotkan meritehnine škol ei ole rados vspäi 2015.

 Galerei 

 Homaičendad 

 Irdkosketused 
 Lidnümbrikon tobmuden aluzkundoiden oficialine sait (nakhodka-city.ru).  
 Lidnümbrikon Duman oficialine sait (duma-nakhodka.ru). 


Kategorii:Venäman lidnad
Kategorii:Eländpunktad kirjamišton mödhe
Kategorii:Merenrandaližen randan lidnad
Kategorii:Merenrandaližen randan lidnümbrikod